Eduardo Martínez Somalo

**Eduardo Martínez Somalo** (1927–2021) var en av Den katolske kirkes kardinaler. Han var pavelig camerlengo til april 2007.

## Liv og virke
### Bakgrunn
Han ble utdannet ved seminaret i Logroño og fortsatte så sine studier i Roma ved Det pavelige spanske kollegiet og Det pavelige universitetet Gregoriana. Han tok lisensiatgrader i teologi og kirkerett.

### Prest
Martínez Somalo ble presteviet i 1950. Han virket ved kurien i bispedømmet Calahorra og underviste ved et institutt i byen. Deretter studerte han ved Det pavelige kirkeakademiet, som er Vatikanstatens diplomatskole, og ved Lateranuniversitetet. Han tok der doktorgrad i kirkerett.

I 1956 begynte han i Statssekretariatet. Han fikk tittelen *[[monsignore]]* i 1960. Etter forskjellige oppdrag i utlandet ble han i 1970 assessor i Statssekretariatet.

### Erkebiskop
Han ble bispeviet i 1975, som titularerkebiskop av Tagora. Pave Paul VI utnevnte ham til nuntius i Colombia. I 1979 ble han *sostituto*, nestkommanderende, i Statssekretariatet.

### Kardinal
Pave Johannes Paul II kreerte ham til kardinaldiakon ved konsistoriet i juni 1988. Samme år ble han prefekt for Kongregasjonen for gudstjenesten og sakramentsordningen. Han ble også medlem av:

* Kardinal- og bisperådet i Statssekretariatets andre seksjon
* Kongregasjonen for biskopene
* Kongregasjonen for kleresiet
* Kongregasjonen for katolsk utdannelse
* Kongregasjonen for helligkåringer
* Kongregasjonen for folkenes evangelisering
* Det pavelige råd for tolkningen av lovtekster
* Den pavelige kommisjonen for Latin-Amerika
* Instituttet for religiøse verk (Vatikanbanken)

I 1992 ble han prefekt for Kongregasjonen for institutter for konsekrert liv og selskaper for apostolisk liv, og i 1993 ble han camerlengo. I 1996 ble han proto-kardinaldiakon, det vil si den kardinaldiakonen med lengste ansiennitet. Dette var han inntil 1999, da han ble forfremmet til kardinalprest.

Martínez Somalo fratrådte som prefekt i februar 2004, da han var 76 år gammel. Han søkte også avskjed om camerlengo, men fortsatte i dette embetet. Ved Johannes Paul IIs død 2. april 2005 var han en av de få kardinaler som fortsatte i sitt embete, ettersom camerlengoen har en rekke plikter i forbindelse med pavens dødsfall.

Han hadde stemmerett ved konklavet i 2005.

Etter sin 80-årsdag gikk han av som camerlengo i april 2007.

Han fikk slag i juli 2021. Han døde i sitt hjem i Vatikanbyen 10. august 2021 i en alder av 94 år.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Francesco Albani (1720-1803) *1760
* Kardinal Carlo Rezzonico den yngre (1724-1799) *1773
* Kardinal Antonio Dugnani (1748-1818) *1785
* Erkebiskop Jean-Charles de Coucy (1746-1824) *1790
* Kardinal Gustave-Maximilien-Juste de Croÿ-Solre (1773-1844) *1820
* Biskop Charles-Auguste-Marie-Joseph Forbin-Janson (1785-1844) *1824
* Kardinal François-Auguste-Ferdinand Donnet (1795-1882) *1835
* Biskop Charles-Emile Freppel (1827-1891) *1870
* Kardinal Louis-Henri-Joseph Luçon (1842-1930) *1888
* Kardinal Charles-Henri-Joseph Binet (1869-1936) *1920
* Kardinal Maurice Feltin (1883-1975) *1928
* Kardinal Jean Villot (1905-1979) *1954
* Kardinal *Eduardo Martínez Somalo*

## Referanser


## Eksterne lenker
* Fyldige kardinalsbiografier på norsk – katolsk.no
* Biografi på The Cardinals of the Holy Roman Church